P6_TA(2007)0164

Negocierile contractului de concesiune Galileo

Rezoluţia Parlamentului European din 26 aprilie 2007 privind negocierile contractului de concesiune Galileo

Parlamentul European,

- având în vedere propunerea Comisiei privind un regulament al Parlamentului European şi al Consiliului referitor la desfăşurarea fazelor de execuţie şi de operare comercială ale programului european de radionavigaţie prin satelit (COM(2004)0477) şi poziţia sa adoptată în primă lectură la 6 septembrie 2005 [1],

- având în vedere propunerea Comisiei privind un regulament al Consiliului de modificare a statutului întreprinderii comune Galileo anexat la Regulamentul (CE) nr. 876/2002 (COM(2006)0351) al Consiliului, şi poziţia sa din 24 octombrie 2006 [2],

- având în vedere Regulamentul (CE) nr. 1321/2004 din 12 iulie 2004 al Consiliului privind crearea unor structuri de gestionare a programelor europene de radionavigaţie prin satelit [3] şi propunerea Comisiei pentru un regulament al Consiliului de modificare a acestui Regulament (COM(2005)0190), şi poziţia sa din 12 octombrie 2006 [4],

- având în vedere rezoluţia sa din 28 septembrie 2006 privind bilanţul programului Galileo [5],

- având în vedere concluziile adoptate de Consiliul pentru transporturi, telecomunicaţii şi energie (TTE) la 22 martie 2007 privind bilanţul negocierilor aferente contractului de concesiune referitoare la sistemul global de navigaţie prin satelit,

- având în vedere documentele relevante înaintate miniştrilor TTE, precum scrisoarea Vicepreşedintelui Comisiei Europene, domnul Barrot, privind statutul negocierilor de concesionare şi raportul actualului Preşedinte al Consiliului privind problemele nesoluţionate menţionate de consorţiul candidaţilor,

- având în vedere dublul mandat conferit de Consiliul TTE Vicepreşedintelui Comisiei Europene, domnul Barrot, de a prezenta în cadrul reuniunii din iunie 2007 a Consiliului propuneri privind realizarea obiectivelor financiare publice pe termen lung, precum şi scenarii alternative, în situaţia unui eventual eşec, când nu ar fi posibilă reluarea unor negocieri eficiente, încadrate într-un calendar stabilit, cu consorţiul candidaţilor,

- având în vedere articolul 103 alineatul

1. reiterează sprijinul acordat programului Galileo, inclusiv serviciilor de navigaţie prin satelit EGNOS ca precursoare ale programului Galileo, însă este profund preocupat de faptul că negocierile privind concesionarea au stagnat de câteva luni şi că astfel de întârzieri afectează semnificativ costurile totale;

2. reaminteşte rezoluţia sa din 28 septembrie 2006 care invita părţile implicate în negocieri să ajungă la o înţelegere într-un mod constructiv; salută, astfel, scrisoarea Vicepreşedintelui Comisiei Europene responsabil cu programul Galileo şi concluziile Consiliului TTE din 22 martie 2007, şi insistă asupra importanţei punerii în aplicare de către părţile implicate a deciziilor la care s-a ajuns în decembrie 2005 (aşa-numitul acord van Miert);

3. subliniază faptul că Parlamentul, Consiliul, Comisia şi organele consultative ale UE susţin incontestabil mandatul clar acordat de Vicepreşedintele Comisiei Europene responsabil cu programul Galileo, de a prezenta Consiliului din iunie 2007, în special:

a) un parcurs credibil pentru încheierea cât mai rapidă a contractelor de concesiune;

b) posibile soluţii pentru a îndeplini angajamentele financiare pe termen lung;

c) un scenariu privind furnizarea cât mai rapidă de servicii de navigaţie prin satelit EGNOS;

d) scenarii alternative în vederea realizării programului, în special cu privire la costuri, risc şi accesibilitate;

4. invită Comisia să accelereze procesul legislativ privind piaţa reglementată, pe baza Cărţii verzi a Comisiei privind sistemele de navigaţie prin satelit, în vederea asigurării unui plan de afaceri credibil;

5. invită Comisia să prezinte o propunere — împreună cu Agenţia Europeană Spaţială — de rezolvare a problemei privind ameliorarea guvernării publice, garantând, astfel, responsabilitatea politică clară şi rolul conducător al Comisiei;

6. invită Comisia, având în vedere caracterul comunitar al proiectului, să respecte acordul-cadru privind relaţiile dintre Parlamentul European şi Comisie [6], în special alineatul (19) privind relaţiile externe, asigurând, astfel, informarea deplină a Parlamentului cu privire la punerea în aplicare a deciziei Consiliului de autorizare a Comisiei pentru negocierea cu ţări terţe, în vederea încheierii de acorduri privind participarea acestora, ca membri asociaţi, în cadrul Autorităţii de control Galileo;

7. invită Comisia să îi prezinte un raport privind progresele realizate până la mijlocul lunii iunie 2007, şi un altul înainte ca negocierile să atingă stadiul în care se va dispune de o propunere revizuită de modificare a cadrului juridic de finanţare a programului Galileo;

8. invită Consiliul să garanteze reducerea la minimum a altor întârzieri în cadrul acestui proiect;

9. încredinţează Preşedintelui sarcina de a transmite prezenta rezoluţie Consiliului, Comisiei şi guvernelor şi parlamentelor statelor membre.

[1] JO C 193 E, 17.8.2006, p. 61.

[2] Texte Adoptate, P6_TA(2006)0423.

[3] JO L 246, 20.7.2004, p.1.

[4] Texte Adoptate, P6_TA(2006)0401.

[5] Texte Adoptate, P6_TA(2006)0385.

[6] A se vedea Anexa la Decizia Parlamentului din 26 mai 2005 (OJ C 117 E, 18.5.2006, p. 125).

--------------------------------------------------